‹‹አንድነት ፓርኩ ያለንን እንድናውቅናእንድንታወቅ የሚያደርግ ነው››ፕሬዚዳንት ሳህለወርቅ ዘውዴ
አዲስ አበባ – ‹‹አንድነት ፓርክ ያለንን እንድናውቅና እንድንታወቅ የሚያደርግ ነው››ሲሉ የኢፌዴሪ ፕሬዚዳንት ሳህለወርቅ ዘውዴ አስታወቁ፡፡ ፕሬዚዳንቷ የአንድነት ፓርክን ትናንት በጎበኙበት ወቅት ከጋዜጠኞች ጋር ባደረጉት ቆይታ፣በተለያዩ ጊዜያት የአንድነት ፓርኩን መመልከታቸውን ገልጸዋል፡፡ፓርኩ ከጊዜ ወደ ጊዜ አስደናቂ እየሆነ መምጣቱንና በአሁኑ ወቅትም በርካታ አዳዲስ ነገሮች እንደተካተቱበት መመልከታቸውን አስረድተዋል፡፡አንድነት ፓርክ ‹‹አንድ ጊዜ አይቸዋለሁ ተብሎ የሚቀርበትና ታይቶ የሚጠገብም አይደለም››ያሉት ፕሬዚዳንቷ፤ በተለይ የኢትዮጵያውያንን ታሪክ ከማሳየትና ለትውልድ ከማስተላለፍ አኳያ ትልቅ ሚና እንዳለው አመልክተዋል።‹‹ኢትዮጵያ በርካታ ሃብት ያላት አገር ናት፣ታሪክና መልካም ገፅታዋን ለዜጎቿ ብሎም ለዓለም ለማስተዋወቅ ይጎላት የነበረው እንደ አንድነት ፓርክ አይነት ፓርክ ነው፣ፓርኩ ያለንን እንድናውቅና እንድንታወቅ የሚያደርግ ነው››ብለዋል፡፡አንድነት ፓርክ የኢትዮጵያንም ሆነ የከተማዋን መልካም ገፅታ ለዓለም በማስተዋወቅ ትልቅ ሚና እንዳለው አብራርተዋል።እንደ ሕዝብ ወደ ፊት መራመድና ማሻሻል ብሎም መለወጥ የሚቻለው ታሪክን አስቀድሞ ማወቅ ሲቻል መሆኑን ያስገነዘቡት ፕሬዚዳንቷ፣በቅድሚያ ታሪካችንን በሚገባ ማወቅ ከዚያም ትውልዱና የዓለም አቀፉ ማህበረሰብ እንዲያውቀው ማድረግ ይጠበቅብናል››ብለዋል።ለዚህም ብዙ መስራት እንደሚገባ አስገንዝበዋል፡፡በአዲስ አበባ የሚተገበሩ ሌሎች ፕሮጀክቶችም ከተማዋን በአፍሪካም ከፍ ባለ ደረጃም ተወዳዳሪ ሊያደርጓት እንደሚችሉ ጠቁመው፣ ኢትዮጵያን ወደ ከፍታ ለማድረስ ከልካይ ወሰን እንዳይኖር እንደሚያደርጉ አብራርተዋል፡፡ በፓርኩ ግንባታ ውስጥ የተለያዩ ተግባራት እያከናወኑ የሚገኙ ሰራተኞን ያደነቁት ፕሬዚዳንቷ፣ሁሉም የፓርኩ ሰራተኞች ‹‹እኔም በአገሬ ሁለንተናዊ እድገት ውስጥ አስዋጽኦ አለኝ፤ የእኔም ነው›› በሚል በስራ ላይ ስለመሆናቸውም አስረድተዋል፡፡ኢትዮጵያውያን ሆኑ የውጭ አገር ዜጎች አንድነት ፓርኩን እንዲጎበኙም ጥሪ አቅርበው፣በዚህ አጋጣሚ የገናን በዓል ለሚያከብሩ ኢትዮጵያዊያን ‹‹እንኳን አደረሳችሁ›› ብለዋል። አዲስ ዘመን ታህሳስ 29/2012ታምራት ተስፋ